Keld Albrechtsen (EL), 1997-12-02:
Tak til ministeren for besvarelsen.
Desværre må man jo sige, at selv om ministeren understreger, at han ikke ønsker at bagatellisere problemerne - og det er jeg glad for - så var der jo ikke nogen helt præcis og klar tilkendegivelse fra ministerens side af, hvilke af de kritikpunkter, der ligger i aktivitetsrapporten, som den danske regering helt præcis vil stille forslag om i Eksekutivkomiteen at der bliver gjort noget ved omgående.
Det er, hvad vi ved med sikkerhed.
Det synes jeg ikke er nok, og derfor håber jeg, at denne debat vil bringe os væsentlige skridt videre i retning af at få afklaret helt præcis, hvad der skal gøres nu. Jeg vil også godt spørge ministeren, om han er opmærksom på det, der er sket i Gent i Belgien, hvor altså udskrifter fra Schengenregisteret er blevet fundet liggende og flyde offentligt.
Jeg vil godt spørge ministeren, om ikke den begivenhed gør, at man nu helt ekstraordinært må gribe ind og stille sig selv det spørgsmål, hvordan det kan ske, at oplysninger fra Schengenregisteret på den måde slipper ud - og det endda, så vidt det fremgår af norsk presse, i form af papirudskrifter fra systemet.
Der må jo være en helt grundlæggende brist i systemet.
Hvor mange disketter ligger der f.eks. og flyder rundt omkring, som er sluppet ud af systemet?
Det spørgsmål synes jeg vi har krav på at få meget grundige besvarelser af.
Og hvordan kan det gå til? Der skrives jo i aktivitetsrapporten noget om, hvilke problemer der er med omfanget af systemet.
Der oplyses f.eks., at man i nogle lande simpelt hen med mellemrum kopierer hele registeret.
Man skal jo huske, at der - så vidt jeg ved - allerede er registreret over en million personer.
Man kopierer det, og så sender man samlede kopier ud til f.eks. ambassader rundt omkring.
Derefter glemmer man at få opdateret materialet, og så opstår det problem, at oplysningerne efterhånden bliver forældet, og så har man nationale kopier med ukorrekte, forældede, forkerte oplysninger, som man ikke får rettet - og som altså tilmed forsvinder og kan findes på perronen på en banegård, eller hvor det nu var, de dukkede op.
Det er simpelt hen ikke forsvarligt. Derfor havde jeg håbet - og håber stadig væk - at regeringspartierne vil medvirke til at få nogle konkrete forslag på bordet på Eksekutivkomitéens møde.
Hvis det er tilfældet, er det selvfølgelig det eneste rigtige, man kan gøre fra det fælles tilsyns side, men man må jo så også foretage en dybtgående analyse af, hvordan det kunne gå så galt, og i hvor mange andre tilfælde oplysningerne ligger og flyder rundt omkring. Vi ved jo fra rapporten, at der er alt for mange såkaldte superbrugere, som har direkte adgang til systemet, og som ikke engang skal - om jeg så må sige - logges på, hedder det vist på edb-sprog.
Man skal altså ikke registreres som superbruger, når man trækker oplysninger ud af systemet, og det vil sige, at man kan tage en kopi af hele registeret, uden at det bliver registreret, hvem der har taget oplysningerne ud af registeret, og så kan de forsvinde ud af systemet, sådan som det er sket i Belgien.
Der er en række andre punkter, hvor tilsynet har påpeget svigt og mangler.
Klageadgangen for individer over systemet og adgangen til at få indsigt i, hvad der er registreret om én i Schengensystemet, er ikke til at finde ud af for en borger.
Det er ikke til at finde ud af, hvordan man overhovedet skal få adgang til at stille spørgsmål om det og hvilken myndighed man skal gå til, hvis man er utilfreds med svaret.
Der er mange ting i dette her system, som fortsat fungerer aldeles utilfredsstillende.
Og endelig kommer jeg så til det, som ministeren sagde om, at dette har fået en grundig behandling i Folketinget.
Jamen den danske regerings embedsmænd kendte disse her problemer, da Folketinget behandlede sagen, men Folketinget blev ikke orienteret.
Og det kalder ministeren en grundig behandling.
Undskyld, jeg siger det, hr. minister, men hvis det er en grundig behandling, så står det ikke godt til med arbejdet i det danske folketing.
Derfor håber jeg også, at der vil være enighed blandt partierne om, at Schengensager for fremtiden skal behandles på samme måde som EU-sager, dvs. med grundig forudgående mundtlig orientering og notater i Europaudvalg og Retsudvalg og med mandatgivning på væsentlige spørgsmål.
Tiden tillader mig ikke mere i denne runde, men jeg håber dog, formanden vil tillade mig at fremsætte følgende: Forslag til vedtagelse
»Folketinget opfordrer regeringen til i bestræbelserne for at øge registersikkerheden i Schengen - at fremsætte forslag i Schengens eksekutivkomité om, at den fælles tilsynsmyndighed får ubegrænset adgang til Schengens registre, dokumenter, bygninger og informationssystemer, herunder SIRENE- og SIRENE II-systemerne, - at fremsætte forslag i Schengens eksekutivkomité om, at antallet af superbrugere og brugere i Schengeninformationssystemet skæres ned, at enhver brug af systemet registreres, samt om at der indføres klare og enkle regler om registrerede personers klageadgang,
- at fremsætte forslag i Schengens eksekutivkomité om, at strengere nationale registerforskrifter går forud for Schengenreglerne
, - at sikre, at Registertilsynet i indeværende folketingssamling udarbejder en tilbundsgående redegørelse om registersikkerheden i SIS, SIRENE og SIRENE II, samt - at sikre, at Folketinget orienteres om Schengensager efter samme retningslinjer, som gælder for EU-sager.«